28.02.2014

**Pakendite tagatisraha ja -maksustamise korraldus**

**Eestile olulistes naaberriikides**

lühiuuring

Sisukord

[Sissejuhatus 2](#_Toc381363738)

[TAANI 3](#_Toc381363739)

[ROOTSI 6](#_Toc381363740)

[SOOME 9](#_Toc381363741)

[LÄTI 10](#_Toc381363742)

[LEEDU 11](#_Toc381363743)

[Lõppsõna 12](#_Toc381363744)

[Lisa 1. Tagatisraha erinevad süsteemid Põhjala riikides 13](#_Toc381363745)

[Kasutatud allikad 15](#_Toc381363746)

# Sissejuhatus

Euroopa Liidu riigid lähtuvad pakendite ja pakendijäätmete taaskasutusel üldisest eesmärgist vähendada tööstusliku ja kommersstegevuse tegevuse mõju keskkonnale. Liikmesriigid on rakendanud eri meetmeid rahvuslikul tasandil, kusjuures EL piires kujundab tegevusi selles valdkonnas vastav direktiiv (*Packaging and Packaging Waste Directive*[94/62/EC](http://eur-lex.europa.eu/LexUriServ/LexUriServ.do?uri=CELEX:31994L0062:EN:NOT) ning seda täiendavad aktid [2005/270/EC](http://eur-lex.europa.eu/LexUriServ/LexUriServ.do?uri=CELEX:32005D0270:EN:NOT) **,** [2001/524/EC](http://eur-lex.europa.eu/LexUriServ/LexUriServ.do?uri=CELEX:32001D0524:EN:NOT) **jt**).

Alljärgnevas on ülevaade meie lähiriikides rakendatud süsteemidest pakendite turule laskmise korralduse ja maksustamise alal. Töö fookuses on tagatisraha ning pakendiaktsiisiga seonduv. Võrreldavate riikidena on tähelepanu suunatud eeskätt Eestile oluliste Põhjala riikide - Rootsi, Taani, Soome - kogemusele, mida ulatuselt ja edukuselt peetakse nii Euroopa kui kogu maailma parima kogemuse näidiseks. Lisaks Põhjala maadele on võrdlusse lisatud ka Leedu ja Läti vastavad skeemid pakenditega seonduvate turukorralduslike meetmete osas.

# TAANI

Kuna Taanis oli pakendijäätmete käitlus korraldatud juba enne Euroopa Liidu vastava direktiivi (PPWD) rakendamist, saavutas riik nimetatud direktiiviga seatud eesmärgid juba 2001.aastaks ning PPWD mõju taaskasutuse eesmärkide saavutamisele Taanis ei ole seega märkimisväärne. Seadusandlik korraldus lähtub keskkonnakaitse seadusest, ent eri valdkondade rakenduslikud tingimused sätestatakse erinevate õigusaktide alusel.

Pakendite käitluse erandlikkus Euroopa Liidu mõistes väljendub Taanis selles, et tootjaile ei ole kehtestatud selles skeemis vastutust. Taanis rakendatud pakendijäätmete halduse on näide sisendkulude põhimõtte abil turutegevuse reguleerimisest, selmet korraldada rahastuskeem läbi vastava tööstusharu. Pakendamine ei ole eraldatud majapidamiste üldjäätmetest ning sellega kaasnevad halduskulud (v.a. klaastaara puhul) kaetakse omavalitsuste poolt.

Majapidamiste- ja kommertspakendijäätmetega tegelemise korralduslik pool on jagatud kaheks: taaskasutus langeb erasektorist pärit operaatoritele ning ümbertöötlemine on omavalitsuste kompetents. Omavalitsused peavad korraldama paberi, papi ning plastiku kokkukogumise (st nad ei pea seda ise tegema, vaid vastutavad selle eest, et sellega keegi omavalitsuse piires tegeleb). Tagatisraha abil loodud süsteem Taanis hõlmab vaid jookide pakendeid, ent kõigi muude pakendijäätmete puhul on korralduslik vastutus omavalitsustel. Pakendiaktsiis Taanis puudub.

Pakendisüsteemi kulud kaetakse maksudega, mille tasuvad majapidamised ning mille tulud laekuvad omavalitsustele. Vastavad maksud jagunevad järgmiselt:

* joogipakendid, mis ei kuulu tagatisraha süsteemi maksustatakse iga ühik kindla maksuga, kusjuures maksumäär sõltub pakendi suurusest ja materjalist;
* teatud kemikaalide ja tarbekaupade puhul sõltub maksumäär kaalust ning muutub vastavalt sellele, millist materjali on kasutatud pakendis. Maksumäär pakkematerjalidele baseerub konkreetse materjali elutsükli hinnangule;
* maksustatakse samuti mitte-taaskasutatav paber, sangadega plastkotid, ühekordselt kasutatavad lauanõud ja joogitopsid ning teatud pakendid PVC-kilest.

**Tagatisraha**

Tagatisraha süsteem katab Taanis müüdavaid ühekordseid pakendeid ja korduvkasutusega pudelid, mis sisaldavad õlut, karastusjooke, energiajooke, mineraalvett, jääteed jmt (ent ei ole kaasatud mahlad, kakao, vein jm alkohol). Viimane korralduslik muudatus toimus selle skeemi raames septembris 2008.aastal, mil riigi keskkonnaamet andis **Dansk Retursystem’**ile ainuõiguse kogu tagatisraha süsteemi opereerimiseks**.** Samas on joogipurkide tagatisraha süsteem toiminud Taanis alates 1984.aastast, kusjuures: **kuni 2002. aastani** kattis vaid taastäidetavate joogipakendite segmenti (sj eesmärgiks oli piirata jäätmete tekkimist pakendite taaskasutamise teel); **2002.aastal laiendati tagatisraha s**üsteem ühekordsete, taaskasutatavate ja käideldava (nt metallist purkide) pakenditele; **2005.aastal** kaasati skeemi nn *ready-to-drink* joogid (nagu energiajoogid, siider jmt) ja **2008**. aastast katab tagatisraha süsteem kõigele lisaks ka mineraalvett sisaldavad pudelid.

Kaupade sissevedajad ja tootjad, kes soovivad turustada jooke, mis on hõlmatud tagatisraha ja taaskasutuse süsteemis, peavad olema registreeritud Dansk Retursystem’is. Kõik sarnased firmad, olenemata omandivormist, peavad tasuma vastava lõivu. Aastane registreerimistasuon 2000DKK (ca 270€) ning vaid need firmad, mis on registreeritud, saavad lisada tagatisraha logo oma turustatud joogipakenditele.

Tagatisraha süsteem koosneb kolmest eri komponendist, millest igaühe puhul saab tagatisraha tagasi vastava pakendi tagastamisel poodi või vastuvõtukohta. Igal neist kolmest tüübist on oma märgistus ning Taani keskkonnaministeerium määrab igale kolmest tagastuse väärtuse. Lisaks mainitud registreerimistasule, rakendub Retursystem’i kaudu ka kogumise- ja logistikatasu, millega tootja v importija peab samuti arvestama.

Tarbijaile on pakendite tasu järgmine (1DKK≈0,13€):

|  |  |
| --- | --- |
| * alla 1-liitrise mahutavusega konserv-, klass- ja plastikpudelid
 | DKK 1.00 |
| * 0.5-liitrised plastikpudelid
 | DKK 1.50  |
| * 1-liitrised ja suurema mahutavusega konserv-, klass- ja plastikpudelid
 | DKK 3.00 |

Tagastus on korraldatud läbi taaraautomaatide. Kuna väiksemates poodides ei ole taolisi aparaate, siis peavad poodnikud tühjad purgid ja pudelid vastu võtma ning maksma tagatisraha ise välja juhul kui poes müüakse kaupu samast materjalist purkide või plastikpudelites. Taaraautomaadid aktsepteerivad aga tähistatud pakendeid isegi juhul kui see pood, milles aparaat asub, ei müü sarnast toodet.

Kui tootja v kauba sissevedaja müüb jooke jaemüüjale, rakendub koheselt toote hinnale lisaks ka tagatisraha pakendi eest. Iga kuu tasuvad tootjad ja importijad Dansk Retursystem’ile tagatisraha kogusumma vastavalt aruandlusele. Peale seda kui joogipakendid on tagastatud poodidele viiakse taara Dansk Retursystem keskustesse, kus toimub pakendite registreerimine, kokkulugemine ja sorteerimine. Vastavalt registreerimise tulemusele maksab Dansk Retursystem tagatisraha tagasi poodidele.  Retursystem maksab poodidele tasu, katmaks tühjade pakendite käitlemisega seonduvad kulud. Poed aga tasuvad süsteemi administreerimisega seonduva kulu eest Retursystem’ile. Lisaks nimetatud tasudele on Taanis rakendatud keskkonnamaksu kujul kõigile tootjaile, villijatele ja importijatele nn pakenditasu, mis rakendub igale turustatud joogipakendile.

Juhul kui joogipakendite tagatisraha ei tagastata täielikult, jääb see Retursystem’i ning kasutatakse kas kogu taaskasutusprotsessi tõhususe suurendamiseks või sotsiaal-ja keskkonnaprogrammide rahastamiseks.

Kõik nimetatud tasud (v.a. pakenditasu) on kujundatud Dansk Retursystem poolt igaaastasena ning peavad olema kinnitatud riigi keskkonnaameti poolt. Maksude kujul on see valdkond hõlmatud läbi keskkonnamaksude (sh jookide pakenditele, ühekordse kasutusega lauanõudele, prügile, poekottidele) ning energiatoodete maksustamise (nt aktsiis)

Taanis on seatud taaskasutuse määraks 95% (mida olemasoleva teabe alusel pole veel saavutatud, ent andmed 2013.a. kohta puuduvad). Parandamaks toimivat süsteemi nii tagatisraha kui taaskasutuse osas, on Taani vähendamas valdkonda reguleerivaid sätteid ning esitas hiljuti ka Euroopa Komisjonile vastava eelnõu kava.

# ROOTSI

Kaubatootjad tasuvad pakendamise tasu, mis sõltub toote kaalust ning muutub vastavalt kasutatud materjalile, majapidamise või kommertspakendile (st milline on pakendi majanduslik surve kogu süsteemile). Segmendi ülevaated ja vastavad maksed toimuvad erinevalt, ent maksustamine kujuneb kahe komponendi alusel:

**Aastatasu**

Süsteemiga liitunud firmadel on aastane tasu 1500SEK (167€) Kui firma deklareerib pakenditasu alla 500SEK (56€) aastas, siis madalaim aastane fikseeritud tasu on kokku 2000SEK (222€). Taolisi fikseeritud summaga tasusid on lisaks 2000SEK-ile veel 4000SEK ja 8500SEK aastas (k.a. aastatasu).

**Pakenditasu**

Firmad, kelle puhul pakenditasu jääb alla 8500SEK aastas (k.a. aastatasu) võivad valida ka fikseeritud nö standardtasu ning sel juhul ei pea nad aru andma tegelikust pakendihulgast. Taoline fikseeritud standard-tasu on kas 2000SEK, 4000SEK või 8500 SEK (sj sisaldab aastatasu). Kui suure pakenditasu peab firma maksma, sõltub tema varasematest aruannetest ja muust teabest sellel üle otsustamise hetkel, ent nn standard-tasu nõutakse igal juhul sisse juba käimasoleval aastal. Kui firma on juba olnud kaasatud skeemi vähemalt üks aasta, siis nad võivad taotleda muutuvat standardtasu – see aga sõltub ettevõtja poolt esitatud andmetele viimase 12-kuulise perioodi kohta. Vastav teave võtab arvesse firma käivet ning standardtasu sõltub ka sellest, palju võib käive tulevikus muutuda (samuti võimalikest muutustest pakenditasus). Sel viisil arvutatud standardtasu saadetakse firmale maksenõudena kas kvartali- või aastapõhisena.

Kehtestatud pakenditasu märgitakse aruandluses vastavatele formularidele, kusjuures aruandlus sõltub sellest, millises sektoris firma tegutseb. **Teeninduses** kasutatav pakend on pakend mis täidetakse söögikohas/poes või tarbija enda poolt. **Kommertspakend** tähendab üldjuhul plastikust pakendit kauba jaoks, mida tarbija vahetult ei kasutata. Pakenditasud erinevate materjalide kohta Rootsis, seisuga 01/04/2013, on järgnevas tabelis:

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |  |  |
| --- | --- | --- |
|   | **Majapidamistes olev pakend sõltuvalt materjalist:** | **SEK/kg (1SEK≈0,11€)** |
|   | Paber\* | 1.08 |
|   | Plastik | 1.71 |
|   | Alumiinium\*\*  | 2.32  |
|   | Terasleht\*\*  | 2.86  |
|   | **Kommertspakend sõltuvalt materjalist:** |   |
|   | Paber\* | 0.03 |
|   | Plastik | 0.10 |
|   | Alumiinium\*\* | 0.01 |
|   | Terasleht\*\* | 0.23 |
|   | Terasribad ja kaablid | 0.40 |
|   | Barrel | 0.04 |
|  |  |  |
|   | **Teeninduses kasutatav pakend sõltuvalt materjalist:**   |   |
|   | Paber\* | 0.98 |
|   | Plastik  | 1.55 |
|   | Alumiinium\*\* | 2.17 |

*\* Kehtib kõikide pakendite kohta, mille valmistamisel on kasutatud kartongi, lainepappi, kihilist kartongi ja paberit.* *\*\* Kehtib nii suurtele kui väikestele purkidele.* |

**Klaastaara** puhul tuleb pakenditasu (on keskmiselt 0.17 SEK klaaspakendi ühiku kohta) üle kanda Svensk GlasÅtervinning’ile. Üldine korraldus on selline, et nimetatud tasu kogutakse väärtusloome ühes etapis ning pakenditasu maksab klaastaara täitja. Samas on võimalik, et lisandub ka nt impordilõiv (kui pakendatud tooted veetakse sisse mõnest EL riigist). Samuti on tarvis tasuda pakendiga seonduv tasu juhul kui antud pakend (kas täidetud või pakitud) Rootsis ei ole pakenditasuga veel kaetud. See puudutab kõiki kaupu või juba pakitud kaupu Rootsis. Vältimaks olukorda, kus kõik poed ja poekesed, toitlustusasutused, pagaritöökojad, pangad, pesumajad, ametiasutused jpt peaksid ühinema eelpool mainitud süsteemiga, peab teatud pakenditasuga arvestama tootja ning see osapool, kes soetab pakkimise teenuse kui sellise.

Mainitud skeem hõlmab plastikust kotte, tavalisi poekotte, pitsade pappkarpe, pappi ja pappkarpe, kiirtoidukohtades kasutatavaid kandikuid, plastikust filme, alumiiniumfooliumi, pakkepaberit, salatite karpe, jne. Taolisi pakendeid kutsutakse **teeninduspakendiks** ning need on reguleeritud eraldi määrustega. Kõik ettevõtjad, kel on vastav tootmisliin või kes impordivad teeninduspakendit, peavad tasuma pakenditasu (praktikas on levinud ka võimalus, et järgmine osapool, nt pakendite hulgimüüja võtab endale kohustuse pakenditasu maksta, ent selleks on tarvis eraldi kokkulepet kõigi oapoolte ning süsteemihalduri vahel)

Tagatisraha süsteem loodi Rootsis 1984.aastal purkidele ning alates 1994.aastast ka PET-plastik pudelitele; viimaste andmete kohaselt (2011) oli taaskasutamise määr 86% purkide ja 77% PET-plastikul.

**Rootsis pakendite taaskasutusele seatud määrad sõltuvalt materjalist:**

|  |  |  |  |
| --- | --- | --- | --- |
| Materjal | Ümbertöötlemine (2011.aastal) | Tagastamine (2011.aastal) | Tagastamisele seatud eesmärk(sh taas ringlusse laskmine) |
| Paber/papp/lainepapp | 74,5 % | 74,5 % | 65 % (65 %) |
| Metall\* | 68,1 % | 68,1 % | 70 % |
| Plastik\* | 26 % | 53,6 % | 70 % (30 %) |
| Klaas\* | 92,1 % | 92,1 % | 70 % |

*\* välja arvatud pakendid tagatisrahaga, mille puhul taaskasutus (ümbertöötlemine) on ligi 90%*

# ****SOOME****

Tootjate vastutus pakendikäitlemises on reguleeritud jäätmeseadusega (vt ingl. k tõlge <http://www.finlex.fi/fi/laki/kaannokset/2011/en20110646.pdf>), mis hakkas kehtima 1.mail 2012.a. Soome on seadnud eesmärgiks saavutada taaskasutus vähemalt 82 protsendile kogu pakendimahust

Ühekordse kasutusega pakendite taaskasutuse süsteem on rakendatud ja toimib üsna madala kulutaseme juures (alla 1 eurosendi pakendi kohta). Samas tagab süsteem taara tagastamise ning taaskasutuse määr on ületanud 80%. Soomes on praegu tähelepanu sellel, kuidas liikuda tagastamisel põhinevast protsessist süsteemini, mis maksimeeriks taastäitmisel põhineva kasutuse.

**Tagatisraha**

Tagatisraha süsteem hõlmab karastusjooke ja õlu ning rakendati kõigile PET-pudelitele alates 2008.aastast. pakendaja või taara täitja ning pakendatud toodete importijad, kel samas ka tootja vastutus, peavad teavitama süsteemihaldurit sellest, kuidas enda käideldavaid pakendeid taaskasutatakse vastavalt olemasolevatele regulatsioonidele ning eesmärkidele mis hõlmavad selles protsessis erinevaid materjale.

Võrreldes Rootsi ja Taaniga on Soomes tagatisraha süsteem oluliselt hiljem rakendatud, nt purkidele hakkas see kehtima alates 1996. aastast ning PET-pudelitel 2008.aastast (Rootsis vastavalt 1984.a. ja 1994.a.).

**Aktsiis**

Soome on kehtestanud aktsiisi jaemüügis realiseeritavale alkoholi ja karastusjookide pakenditele. Selle maksu eesmärgiks on seatud vastavate pakendite puhul suunata tarbijat võimalikult keskkonnasõbraliku kasutuse suunas. Pakendiaktsiisi aluseks on jäätmeseaduse alusel põhinev korraldus joogipakendite aktsiisiga maksustamise kohta (1037/2004) ning valitsuse määrus pakendite tagastuse kohta (180/2005). Pakendiaktsiis on kehtiv alates 2008.aastast. Seevastu pakendid, mis on kaasatud pakendite tagatisraha süsteemi, osalevad taaskasutuse skeemis või on korduvtäidetavad või taaskasutatavad kui toormematerjal, ei kuulu pakendiaktsiisiga maksustatava taara hulka. Et omandada vabastus joogipakendi aktsiisist, peab vastavas riiklikult tunnustatud registris olema kinnitatud taaskasutuse süsteem (sh Ålandil on oma register).

# LÄTI

Lätis on EL pakendidirektiiv rakendatud seaduste ja määrustega ning selle keskmeks on Latvijas Zalais taaskasutuseks mõeldud süsteem alates juulist 2002.a. Kohustuslik on see järgmistele firmadele:

* Ettevõtjad kes toovad kaubad turule esmakordselt pakendatuna olenemata asjaolust, kas tegemist on kaupade maaletoojatega või kodumaiste tootjatega, samuti pakendite tootjad või importijad;
* Teenuste osutajad ja müüjad, kes lisavad pakendi oma toodetele;
* Jaekaubanduses või katering teenuses osalevad firmad, kas kasutavad ühekordseid lauanõusid ja abiseadeldisi.

Pakendite tagastamise korraldamise ja taaskasutuse kohustus alguseks on seatud koguseline maht 300kg aastas – niipea kui pakendijäätmete kogus ületab mainitud mahu, peavad vastavate kaupade tootjad, teenuse pakkijad või importijad süsteemiga liituma. Pakendaja võib korraldada pakendijäätmete käitluse ise või asuma lepingulisse suhtesse Latvijas Zalais süsteemiga.

Vastavalt loodusressursside maksustamise seadusele on pakendajal Lätis valida kahe võimaluse vahel: tasuda loodusressursi (kõrge määraga) maks või korraldada pakendijäätmete käitlus ning seetõttu saada 100%-line maksuvabastus nimetatud maksust. Maksuvabastuse võib sellisel viisil omanda ka välisfirma, kes peab selleks olema maksukohuseline firma Läti registris.

**Tagatisraha**

Sisuliselt sarnane Eestis kasutatavaga, on tagatisrahaga kaasnev saanud Lätis ka olulise akadeemilise uuringu. Riia Tehnikaülikooli teadlased esitlesid 53. rahvusvahelisel teaduskonverentsil ülevaate pakendite tagatisraha süsteemi funktsioneerimisest Lätis (vt <http://www.videszinatne.lv/attachments/367_Dace.pdf>), milles tuuakse esile selle skeemi positiivne mõju keskkonnale, ent rõhutatakse ka süsteemi kulukust ning efektiivsusprobleeme. Selle töö järeldused võivad osutuda oluliseks ka Eesti kontekstis.

# LEEDU

EL vastav direktiiv (PPWD) rakendati Leedus alates jaanuarist 2003.a. läbi mitme erineva seadusandliku akti. Üldiselt sarnane kahe teise Balti riigi korrale, võib Leedu puhul esile tuua asjaolu, et kohalikel firmadel lubatakse täita pakendite taaskasutuse eesmärke ettevõtjale sobivalt (ehk individuaalselt) või siis läbi vastava organisatsiooni oma tegevusvaldkonnas. Juhul kui ettevõtja ei suuda saavutada pakendite ümbertöötlemisel seatud eesmärke, tuleb firmal tasuda keskkonna reostamise eest riigieelarvesse (selleks loodud eraldi programmi raames).

Klaastaara osas on Leedu kogemus tagatisraha süsteemiga end igati õigustanud, kusjuures süsteemi tõhusust näitab ligi 90%-line tagastuse määr. Samas aga on ühekordsete pakendite (nii plastiku, metallpurkide kui klaasi) puhul väga madal taasringluse tase – vaid kuni 15%. Sellest tulenevalt on Leedu kavandamas muutusi seadusandluses, mis rakenduksid 2015.aastal. Praegusel kujul nähakse muudatustega ette nii tagatisraha kehtestamist plastik- ja metallpakenditele kui ka klaaspakendite tagatisraha suurendamist (mis on püsinud muutumatuna alates 2006.aastast). Samas pole veel selge, kas muudatustega kaetakse kõik plastik- ja metallpakendid või milline saab olema tagatisraha uus määr. Muudatusi ettevalmistavad Leedu ametivõimud on aga juba esile toonud Eestis rakendatud tagatisraha süsteemi, kus „plastik- ja metallpakendi tagatisraha on pool õllepudeli maksumusest.” Muudatuste üheks objektiks Leedus on ka pakendikäitlusega tegelevate asutuse suuruse piiritlemine: praegu töös olev ettepanek kohustab kõiki neid müüjaid, kes pakenditega tegelevad ja kelle põrandapind on 20-200 ruutmeetrit, tagama võimaluse enda juures pakendite ja pakendijäätmete vastuvõtmiseks ning tagatisraha tagastamiseks. Kui aga müügipind ületab 200 ruutmeetrit, siis tuleb ettevõtjal tagada, et pakendid võetakse tagasi ja tagatisraha tagastatakse kuni 300 meetri kaugusel müügikohast, tagades selles punktis sama pika tööaja kui müügipunktis. Alla 20 ruutmeetrise müügikoha puhul ei tekiks kohustust osaleda tagatisraha skeemis (v.a. maaregioonid). Samuti on hetkel töös oleva eelnõuga sellest skeemist vabastatud turud, kioskid, bensiinijaamad ja avalikud toitlustusasutused.

# Lõppsõna

Erinevate riikide kogemus näitab, tulenevalt järeldustest, mis avaldati 2011.aasta oktoobris EEA ühise parlamendikomitee aruandes „EUROPEAN REFUNDING SCHEME FOR DRINKS CONTAINERS“, et kohustusliku tagatisraha kasutamine pakendikäitluse skeemis tagab süsteemile korraga nii kõrge tagastusmäära ning ka pakendite tsirkulatsiooni taseme. Taani, Rootsi ja Soome kogemus selles valdkonnas on lühidalt summeeritud Lisa 1 tabelis. Samuti täheldatakse tagatisraha süsteemi puhul keskkonna risustamise olulist kahanemist kõigis vaadeldud riikides.

Kuna tagatisraha süsteem rakendatakse riigi tasandil (ja süsteemide võrdluses võib märgata erinevusi), siis pole välistatud kaubandustõkete laadsete takistuste teket välisriigist saabuvaile kaubapakkujaile. Samuti on võimalik eri süsteemide vaheline ebakõla (ingl. k. *frictions*). Siiski näitavad seni tehtud uuringud ja ka eri riikidest saadud tagasiside, et tagatisraha alusel toimiv pakendiringlus tagab suhteliselt efektiivse lahenduse keskkonna risustamise vältimiseks. Samas saavutatakse ka eri materjalide taaskäitluse eesmärgid üldiselt.

Lauri Luiker

Riigikogu Kantselei õigus- ja analüüsiosakonna nõunik

Email: Lauri.Luiker@riigikogu.ee

Tel. 6507

# Lisa 1. Tagatisraha erinevad süsteemid Põhjala riikides

|  |  |  |  |
| --- | --- | --- | --- |
|  | Taani | Rootsi | Soome |
| **Tagatisraha süsteem** | Kaks erinevat skeemi:* Pakendite taaskasutus, mille puhul täidetakse taaskasutatavad pakendid
* Ühekordsed pakendid, mille kogumise korraldab Dansk Retusystem A/S
 | Kaks erinevat skeemi: * Taaskasutatava klaastaara puhul korraldavad villijad
* Ühekordse kasutusega metallpurkide ja plastikpudelite käitlemine on korraldatud Returpack Svenska AB, Dela AB, PET-System AB poolt
 | Seadusandja poolt pakutud valikust eelistavad tootjad tagatisraha skeemi ning püütakse igati vältida olukorda, mil tuleb tasuda pakendimaks. |
| **Hõlmatavus** | Kohustuslik järgmise taaraliigi puhul:* Kogumissüsteem ühekordsete õlle ja karastusjookide pakenditele
* Ühekordse taara tagatisraha tagasimaksmine
* Tagastatavate pakendite ja ühekordse taara kogumise teenuse eest maksmine

Süsteem hõlmab lisaks ka maitsestatud alkohoolsete jookide, siidri, jäätee ja mineraalvee pakendid  | Plasttaaras ja metallpurkides jooke (nt õlu, vesi, karastusjoogid) saab müüa vaid juhul kui need osalevad tagatisraha süsteemis. Erand tehakse jookidele, mis on (peamiselt) piimatooted või/ja puuvilja/juurvilja mahlad | Tagatisraha süsteemi korraldajaid on mitu: Palpa (suurim ja katab purkide ning PET-pudelite segmendi), Ekopullo (tegutsed taaskasutatavate klaas-ja PET-pudelite osas, osanikeks jookide importijad ja villijad), A-Pullo (osaleb taaskasutatava klaastaara kogumises), Alko (ühekordse klaastaara koguja)Lisaks on veel ka 7 nn suletud skeemi, milles turuketil Lidl on suurim osakaal.  |
| **Korralduslik pool ja eesmärgid** | Tagatisraha skeemi rakendusliku poole eest vastutab keskkonnaministeerium ning Dansk Retursystem on reguleeritud rakendusliku aktidega. Tootjad, kes tegelevad taaskasutatava taaraga, peavad koguma vähemalt 98% kasutatud taarast. Dansk Retursystem peab koguma ühekordse taara käibest vähemalt 95%. | Järelevalve tagatisraha süsteemi üle korraldab Rootsi põllumajandusamet. Taaskasutamise määra ja eesmärkide täitmise üle vastutab riigi keskkonnaamet.Taaskasutuse määraks on seatud 90% | Eesmärgiks on:* Vähemalt 90% taaskasutatavast joogipakendist on tagastatud ja uuesti täidetud
* Vähemalt 90% metalltaarast on tagastatud ning taaskäideldud
* Vähemalt 80% ühekordsest taarast on tagastatud ning materjal taaskasutatud
 |
| **Tagatisraha suurus** | Tagatisrahaga müüdud joogid peavad olema tarbijale müüdud kas ühekordses taaras, mille puhul taara materjal läheb taaskasutusse, või taaskasutatavas taaras, mis puhastatakse ja täidetakse uuesti. Ühekordse taara puhul on kolm erinevat tagatisraha:* 1DKK (0,13€) taarale kuni 1l
* 1,5DKK (0,2€) 0,5liitrilisele plastikpudelile
* 3DKK (0,39€) üle 1l taarale

Tagatisraha määrad muutuvad vastavalt sellele, milline on sellest saadava tulu ja jäätmekäitluse kulu tasakaal, st et süsteemis tekkivad tulud kataksid selle süsteemi kulud.  | Villijate poolt käideldava klaastaara tagatisraha on:* 0,56SEK(0,06€) 0,33l klaaspudelile
* 0,9SEK (0,1€)

0,33l klaaspudelileÜhekordsele taarale:* 0,89SEK (0,1€) metallpurgil
* 0,89SEK (0,1€) PET pudelil kuni 1l
* 1,79SEK (0,2€) PET pudelil üle 1l
 | On seatud miinimumtasu:* 0,15€ metallpurgile
* 0,2€ plastiktaarale mahutavusega 0,35 kuni 1l
* 0,4€ plastiktaarale mahutavusega üle 1l
 |
| **Kogemus / probleemid** | Üks efektiivsemaid sarnase teenuse pakkujaid üldse selles võrdluses, taaskasutus on väga kõrge. Peamiselt toimib skeem läbi taarapunktide, ehkki mõnede väiksemate poodide puhul taolisi masinaid pole ning poodnikud võtavad ise taarat vastu ja tasuvad tagatisraha.Piiriülene kaubandus Saksamaaga tekitab Taanis kasutatavale süsteemile pingeid, sest tarbijad ei saa tagastada (saksa) taarat läbi Dansk Retursystemi  | Skeemist arvati välja taaskasutatav 1,5- liitrine PET pudel, tagatisrahaga 4krooni, mis muudeti mitte-taaskasutatavaks 1,5l PET pudeliks.  | Piiriülese kaubanduse mõju naabritega (Eesti, Vanamaa) tagatisraha süsteemile on sarnane Taani probleemiga Saksamaalt pärineva taara suhes. |

### Kasutatud allikad

EFTA ülevaade parlamentidevahelise komitee raportist:

<http://www.efta.int/media/documents/advisory-bodies/parliamentary-committee/jpc-reports/report-2011-10-26.pdf>

European Environment and Packaging Law <http://www.eupackaginglaw.com/packaging-and-recycling/schemes/deposit-schemes/>

Packaging Recovery Organisation Europe (PRO EUROPE) <http://pro-e.org/>

Taani: Dansk Retursystem

Rootsi: FTI (Förpacknings- och Tidningsinsamlingen)

Soome: Environmental Register of Packaging PYR Ltd

Läti: Latvijas Zalais